Coordenadas: 46°17′28″N 11°27′38″L﻿ / ﻿46.291111111111, 11.460555555556

Vista panorámica de Cavalese.
**Cavalese** (en alemán **Gaßlöss**) é unha comune (municipio) da provincia de Trento, rexión de Trentino-Tirol do Sur, en Italia.

Xeografía
---------

Situación de Cavalese na provincia de Trento.
Situada a unha altitude de 1000 msnm, é unha estación de esquí e o centro principal do Val di Fiemme, un dos principais vales da rexión dos Dolomitas (Alpes Orientais).

O concello ten unha superficie de 45 km², e limita cos municipios de Varena, Tesero, Daiano, Carano, Castello-Molina di Fiemme e Pieve Tesino.

No ano 2018 tiña unha poboación de 4 075 habitantes, polo que a súa densidade de poboación, nese ano, era de 81 hab./km².

É unha localidade turística, animada en inverno polas achegadas pistas de esquí, e apreciada en verán polas suxestivas paisaxes e pola súa tranquilidade.

### Evolución demográfica

A poboación rexistrada está en constante evolución: en 1936 había 2 736 habitantes, e en 1974 eran 3 547. En 2010 superou o limiar dos 4 000 habitantes.

|  |
| --- |
| **Gráfica de evolución demográfica de Cavalese entre 1861 e 2001** |
|  |
|  Fonte ISTAT - elaboración gráfica de Wikipedia
 |

### Subdivisións históricas

O circunscrición territorial sufriu os seguintes cambios: en 1928 a agregación de territorios dos municipios suprimidos de Carano, Daiano e Varena; en 1946 separación de territorios para a reconstitución dos municipios de Carano (Censo 1936: poboación residente 761), Daiano (Censo 1951: pob. res. 550) e Varena (Censo 1951: pob. res. 772).

Historia
--------

A orixe de Cavalese está testemuñada a finais da Idade de Bronce grazas á presenza dun castelo prehistórico.

Na época tardorromana e dos bárbaros, no outeiro de San Valerio, houbo un casteliño que logo evolucionou até un castelo e un santuario. A romanización do lugar vén confirmada tamén polo descubrimento dalgunhas moedas antigas e pola presenza dunha necrópole do século VI.

A cidade desenvolveuse a partir do século XII, cando se construíron muíños, serradoiros e ferrarías á beira do río Gambis para o procesamento do cobre. Desde o ano 1 000 o Val di Fiemme foi rexido polos bispos-príncipes de Trento, pero cun gran grao de autonomía, representado pola *Magnifica Comunità*.

Nos séculos XVI e XVII Cavalese converteuse nun lugar de vacacións para bispos e nobres do Trentino, que construíran alí os seus palacios. O palacio dos bispos converteríase na sede da *Magnifica Comunità* no século XIX.

No século XX houbo un gran desenvolvemento de edificios e turismo, coa construción de numerosos hoteis e novas estradas. Na segunda guerra mundial, durante a ocupación nazi, Cavalese foi escenario de enfrontamentos co movemento da Resistencia. 
A partir da posguerra, Cavalese desenvolveuse moito máis. En marzo de 1976 caeu a cabina dun teleférico, provocando a morte de 42 persoas. En 1998, unha estación de esquí preto de Cavalese foi o lamentable lugar onde tivo lugar a chamada "masacre de Cermis".

Deportes
--------

Cavalese foi tres veces a sede da chegada dunha etapa do Giro d'Italia, a primeira en 1969, a úlltima en 1997.

Etapas do Giro d'Italia con chegada a Cavalese

| Ano | Etapa | Saída | km | Vencedor da etapa | Maglia rosa |
| --- | --- | --- | --- | --- | --- |
| 1969 | 21ª | Rocca Pietore | 131 | Italia Claudio Michelotto | Italia Felice Gimondi |
| 1978 | 16ª | Mazzin *(contra o reloxo individual)* | 45 | Italia Francesco Moser | Bélxica Johan De Muynck |
| 1997 | 18ª | Baselga di Piné *(contra o reloxo individual*) | 39 | Ucraína Serhij Hončar | Italia Ivan Gotti |
|

Galería de imaxes
-----------------

* Centro da vilaCentro da vila
* Palacio da Magnifica ComunitàPalacio da *Magnifica Comunità*
* Fervenza do río MoenaFervenza do río Moena
* Paisaxe en outonoPaisaxe en outono
* Paisaxe en invernoPaisaxe en inverno

Notas
-----

1. ↑  ISTAT. Consultado o 4 de outubro de 2019.
2. ↑  Fonte: ISTAT - Unità amministrative, variazioni territoriali e di nome dal 1861 al 2000. ISBN 88-458-0574-3.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cavalese*** |

### Bibliografía

* Touring Club Italiano (2006): *Piccole città, borghi e villaggi*. Milán. ISBN 978-8-8365-4145-4.
* Gorfer, Aldo (1977): *Le Valli del Trentino, guida geografico-storico-artistico-ambientale. Trentino Orientale*. Trento: Manfrini. ISBN 978-8-8702-4286-7.

### Ligazóns externas

* Páxina web oficial da Comune di Cavalese *(en italiano)*.
* Val di Fiemme in Trentino.

|  |  |
| --- | --- |
| Control de autoridades | 
* Wd: Q265227
* WorldCat
* VIAF: 142047159
* GeoNames: 6540228
* GND: 4238658-5
* ISNI: 0000 0004 1784 5237
* MusicBrainz: ID
* NKC: ge414673
* OSM: 47014
* TGN: 7005451

 |